La infància de Gandia pren la paraula
21 junio 2025

## La infància de Gandia pren la paraula21 junio 2025Última actualización: 25 junio 2025

![](../gestion/img/1a002a76114be1cc8a77fe40b4d3840532711d26be1647c3f348c3503cf3c1f7.jpg)  
  

El saló de plenaris de l’Ajuntament ha acollit aquest matí l’acte de cloenda del VII Consell de la Infància de Gandia i del programa municipal “La Infància pren el micro”.

S’hi han exposat les conclusions del treball fet durant el curs per 30 alumnes de 5é i 6é de primària, representants de diversos centres educatius de la ciutat, que han participat activament en aquest òrgan consultiu, reunint-se mensualment en sessions de treball, reflexió i diàleg. Aquest espai ha esdevingut un lloc estable on els infants han pogut expressar les seues opinions, compartir propostes i implicar-se en la construcció col·lectiva de la ciutat.

L’alcalde de Gandia, ****José Manuel Prieto,**** i la primera tinenta d’alcaldia i regidora en funcions d’Infància, ****Alícia Izquierdo****, els hi han donat la benvinguda als consellers i conselleres i felicitat pel treball fet amb l’objectiu de fer de Gandia una ciutat millor per a tota la infància.

“Heu parlat amb claredat, responsabilitat i molta il·lusió. Una vegada més, heu demostrat que sou capaços de pensar en el benestar de la nostra ciutat i que teniu idees valuoses i realistes. I vos puc assegurar que les tindrem molt en compte”. L’alcalde ha destacat també les aportacions fetes el 7 de juny passat, quan ens vam trobar per parlar sobre la nova zona de jocs al parc Ausiàs March, en la qual destacarà la gran figura del Tio de la Porra. Unes propostes “molt interessants i ben argumentades”, que seran tingudes en compte a l’hora d’executar l’obra. Igual que les que han presentat aquest matí, “que seran recollides i valorades amb les àrees municipals corresponents... Aquesta ciutat necessita la vostra mirada, la vostra veu i la vostra creativitat. Vos anime a continuar participant, a fer preguntes, a proposar i a implicar-vos. Perquè una ciutat que escolta la seua infància és una ciutat millor”.

Per la seua banda, Izquierdo els ha demanat que guarden aquest dia en la memòria. “Perquè aquest moment demostra que la vostra veu compta. Que allò que penseu pot arribar molt lluny. Que vosaltres sou capaços de canviar el vostre entorn... També vull agrair les vostres famílies i mestres, per fer possible aquest Consell. I vos anime a continuar així: curiosos, valentes, respectuosos i compromeses amb el que vos envolta. També rebels amb les injustícies i sinceres quan alguna cosa no vos agrada. No canvieu, continueu preguntant-vos com es pot fer millor. Continueu cuidant Gandia, i també cuidant-vos entre vosaltres. Perquè Gandia serà millor si vosaltres continueu fent-la créixer amb les vostres idees i amb el vostre cor”, ha conclòs la regidora d’Infància.

En l’acte també han tingut l’oportunitat de dirigir-se als consellers i conselleres els representants dels diferents grups municipals de la Corporació.

****Propostes****

1.  CC Abad Solà: Leia Ribera Pérez.

Les membres del Consell de la Infància presentem propostes per a la millora de la nostra ciutat. En aquesta ocasió, també volem incloure algunes idees relacionades amb la nova zona de jocs del Parc Ausiàs March. Per exemple, proposem la instal·lació de taquilles on puguem guardar les nostres coses mentre juguem.

2.  CC Abecé: Noa Nieto Nogueroles.

Com a representants del Col·legi ABECÉ, volem proposar la instal·lació de fanals amb sistema solar a la ciutat de Gandia. Pensem que aquesta mesura ajudaria a cuidar el medi ambient, ja que utilitza una energia neta i renovable.

3.  CC Abecé: Júlia Pérez Borredà. A més, contribuiria a reduir el consum elèctric i les emissions contaminants. Creiem que és una proposta sostenible i beneficiosa per a tota la ciutadania.

4.  CEIP Benipeixcar: Sara Várez Arnedo.

Des del Col·legi Benipeixcar, proposem que s’organitzen més espectacles, contacontes, tallers i activitats que ajuden els xiquets i xiquetes a conéixer-se millor i a fer noves amistats. Creiem que aquestes activitats poden ser una bona manera de millorar les relacions entre nosaltres, fomentar la convivència i passar-ho bé. Per això, hem titulat la nostra proposta: “L’Ajuntament m’ajuda a fer amics i amigues”.

5.  CEIP Benipeixcar:  Roger Bretó Bañuls.

També hem valorat que és important que els parcs de la ciutat estiguen en bones condicions i reben un manteniment adequat. Per això, proposem que es millore el seu estat, es revisen els jocs regularment i es mantinguen nets i segurs, perquè siguen espais agradables i accessibles per a tots els xiquets i xiquetes.

6.  CEIP Botànic Cavanilles: Joan Yuste Estruch.

Des del Col·legi Botànic Cavanilles, coincidim amb el que ha comentat el nostre company Roger. Per això, des del Consell de la Infància volem llançar la proposta de fer campanyes de conscienciació perquè els parcs i les instal·lacions de Gandia es mantinguen en bones condicions. Creiem que, si tota la ciutadania participa i col·labora, podrem gaudir d’espais més cuidats, segurs i agradables per a jugar i conviure.

7.  CEIP Botànic Cavanilles: Sofia Contreras Storta.

Una altra proposta, és la creació de nous camps de futbol a la ciutat. Pensem que el futbol és un esport molt popular entre els xiquets i xiquetes, i que tindre més espais per a practicar-lo ajudaria a fomentar l’esport, la convivència i un estil de vida saludable. A més, seria una manera de garantir que tots els xiquets i xiquetes tinguen accés a instal·lacions esportives a prop del seu barri.

8.  CC Calderón: Marieta Martí Montilla.

Des del Col·legi Calderón, proposem que es torne a implantar el servei de lloguer de bicicletes a Gandia. Pensem que aquest servei facilita una mobilitat més sostenible, redueix la contaminació i promou hàbits saludables entre la ciutadania. A més, és una bona opció perquè els xiquets i xiquetes, junt amb les seues famílies, puguen desplaçar-se per la ciutat d’una manera segura i ecològica.

9.  CC Carmelites: Andre Torres.

En representació del Col·legi Carmelites, presentem una proposta per millorar l’accessibilitat de la ciutat, així com els carrils bici, perquè siguen més segurs i continus. També proposem la instal·lació de bandes sonores no newtonianes, que ajuden a reduir la velocitat dels vehicles d’una forma innovadora i segura per als ciclistes i vianants.

10.  CEIP Cervantes: Andria Chapichadze.

Volem proposar que es posen més vàters públics a Gandia, perquè actualment n'hi ha molt pocs i, a més, alguns estan en molt mal estat. Per exemple, el vàter del parc de la Marquesa està quasi sempre brut i no es pot utilitzar bé.

11.  CEIP Cervantes: Nour Amrani Boukhobza Idmouhine.

A vegades ens veiem obligats a entrar a bars i gastar diners només per poder anar al bany.

12.  CEIP Cervantes: RAYAN AMRANI BOUKHOBZA IDMOUHINE

Creiem que tenir banys públics nets i accessibles és molt important per a la gent que passeja, juga als parcs o visita la ciutat.

13.  CEIP Les Foies: Sofia Romero Pinta.

Des del Col·legi les Foies Proposem la instal·lació d’un parc aquàtic a la ciutat de Gandia. Seria un espai lúdic per refrescar-nos a l’estiu, divertir-nos amb la família i amics, i passar temps a l’aire lliure.

14.  CC Gregori Maians: Ítaca Vidal Barber.

Des del Consell de la Infància hem volgut fer aportacions per a millorar la nova zona de jocs del Parc Ausiàs March. Proposem incorporar més arbres per crear zones d’ombra i una tirolina que connecte els dos espais de joc principals, per fer-los més divertits i accessibles.

15.  CEIP Joan Martorell: Antonia Fernandez Canuto.

També suggerim instal·lar un material transparent i no-metàl·lic al terra de les zones de cordes del “Tio de la Porra” per evitar cremades, i retirar la coberta del tobogan del “Tambor” per convertir-lo en un tobogan obert, més segur i divertit.

16.   CEIP Joan Martorell: Benjamín Montes de Oca Dos Santos.

Ens agradaria que els tobogans del “Tio de la Porra” tingueren diferents altures, segons les edats dels xiquets i xiquetes, i que al “Tambor” s’afegiren dues baquetes que funcionen com a tobogans. Això faria el parc més inclusiu i adaptat.

17.  CEIP Joan XXIII: Vera Lena Caravaca.

També proposem construir una pista polivalent per practicar futbol, patinatge, vòlei i bàsquet, així com asfaltar amb formigó els camins que connecten el “Tambor” amb el “Tio de la Porra” per facilitar el pas amb bicicleta o patinet.

18.  CEIP Joan XXIII: Enzo Navarro Camarena.

Per a millorar la nova zona de jocs, proposem construir una tirolina que connecte els dos espais de joc principals. Així, el parc és més emocionant i divertit, i ens ajudaria a desplaçar-nos d’un espai a un altre d’una manera original i segura.

19.  CEIP Joan XXIII: Bayan Aousser Maazouza Imhiouach.

A la zona del “Tambor” volem afegir un rocòdrom, i que el cap i els braços de l’estructura siguen transparents i no metàl·lics, per evitar que es calfen massa i siguen més segurs.

20.  CEIP Montdúver: Plamen Ivanov Dimov.

Ens agradaria que es poguera visitar el barret del “Tio de la Porra”, fent-lo accessible com un mirador panoràmic amb un catalejo gratuït per observar les vistes des de dalt de manera segura.

21.  CEIP Montdúver: Diae Rabii Chahaouat.

Respecte al material de superfície del parc, hem valorat entre cautxú, gespa artificial i gespa natural. Finalment, hem consensuat que el millor és el cautxú, per ser el més segur i còmode.

22.  CEIP Roís de Corella: Arón Ripoll Aguiló.

Tornant a les propostes de la ciutat, seria interessant també que canviar o revisar el paviment d’alguns carrers, especialment del centre, perquè ens esvarem quan plou.

23.  CEIP Roís de Corella: Iris Rosillo Navarro.

També volem proposar una millora del transport públic de Gandia, perquè siga més eficient i connecte millor totes les zones de la ciutat.

Això ajudaria que totes les persones, especialment els xiquets i xiquetes, puguen desplaçar-se d’una manera més còmoda, segura i sostenible.

24 CEIP Sant Francesc de Borja: Fátima Zohra Rhaim Sakhrouuy.

Des del col·legi Sant Francesc de Borja, pensem també que és important que hi haja més fonts públiques, bancs i papereres en diferents zones de la ciutat.

Això faria que Gandia siga una ciutat més còmoda, neta i acollidora per a totes les persones que hi viuen o la visiten.